정조 18년 · 목
敎曰近因專意於莫重事獄訟之事關一律多有濡滯七月悶旱時審理亦或有未及覆奏處云京外獄案無論已回啓未回啓刑曹判堂入侍時持入以爲判下之地丁哥殺獄回啓雖未停當與按覈使入侍稟處事分付○按覈使徐榮輔狀啓以爲全州丁召史獄事應問各人發問取招則屍親李召史招以爲渠女年今二十九歲而十六歲成婚纔過六朔仍卽喪夫因陳召史之居媒改適於崔番秋矣渠之長同壻李召史忽言於渠曰姪女失行必殺此女然後可免吾家玷辱云故渠答以吾則實所不忍長同壻曰君但許我以殺吾可殺之纔過數日長同壻來謂曰姪女事差愧莫甚而自其媤家至有屬公之說不殺此女難雪累名云而與丁大鵬丁五甲等直往崔番秋家將欲捉出渠女渠女號泣曰乘暮出去未晩大鵬咆喝驅往於長同壻家同壻與大鵬以爲此女必殺乃已而出往山所從容處之爲好仍爲驅迫渠女出去伊時長同壻李召史季同壻李召史丁大鵬五甲大鵬之南妹五甲之妹金召史偕往故渠亦與次女及婢一每隨後而去至墓直家大鵬持砒礵和以燒酒將爲脅飮渠女故欲奪藥器則大鵬使五甲逐出渠及次女驅置越廳只聞渠女哀告乞命之聲大鵬咆喝不止於焉之間渠女已被脅飮渠始入見則渠女痛哭曰吾之衣脤在於媤家我死後推來襲歛葬于父塚下云媤四寸丁大豹自外入來謂大鵬曰何爲此慘毒之事也大禍將至矣大鵬始有生㥘之意故渠急取米泔水飮之而以至殞絕諸人次次散去灌藥之後渠之母女卽入而未見裂口䂨剝之㾗未死掩埋實無是事云正犯丁大鵬招以爲從兄搜李召史言於渠曰如此醜行出於吾家玷辱差愧實無對人之顏吾之末子與渠爲養娚妹之間則前頭婚路必將阻矣莫若殺之而滅跡云故渠答以至於殺越關係重大云從嫂直向崔番秋家使人招渠故往見則五甲兄弟與死女母亦在其家外此男女老少齊會從嫂使渠呼出姪女偕往五甲家渠詰責姪女則姪女以爲未死之前願一哭父墓南從嫂及死女母女渠之兩妹五甲等率往而渠則追往逢五甲於中路五甲出給砒礵故持去而長從嫂以時晩使渠速進藥物厥女受而飮之渠旣順受則豈有噤口裂口之事至於䂨剝等事尤無是事實則從嫂主論首唱渠不過聽其指使云干犯丁五甲招以爲渠母不得不隨往而五寸叔大鵬使渠速備藥物故渠以砒礵出給大鵬將欲脅飮從妹使渠逐送季從妹而大聲咆喝叔母與季從妹已下廳頹倒故渠扶而移坐於越廳至於噤口裂口未死掩埋等節果無是事云干犯李召史招以爲大鵬謂渠曰失行之女不可不殺云故渠謂同壻李召史曰姪女失行諸議皆言可殺汝須許諾吾其殺之云矣大鵬來言姪女之事何可隱忍以益一門之醜辱乎渠答以私門擅殺豈無後慮不若呈立旨處之大鵬曰堂叔便是父也有罪之姪堂叔殺之初無代殺之律自初至終莫非大鵬之所爲云此獄則諸囚納供槪與道案無甚矛盾至於噤口裂口或䂨或剝未死掩埋等行凶節次終不直招雖以屍親母女冤若之情大鵬李女推諉之語於此一款咸曰無是大抵此獄實是罕有之一大變怪物情憤沸萬口喧藉互相傳說無所不有上款裂䂨等辭說似由於此元犯丁大鵬靑孀改適本非死罪議以玷辱者作義理適他之設纔入於耳戕殺之論已發於口謀殺先後何所區別況堂叔如父失行應殺之語倡率諸族挺身擔當手執藥器脅勒灌下造謀行兇皆渠爲首則雖無裂䂨之事自在償命之科干犯李召史猥謂門戶之玷汚或慮婚嫁之妨礙請諾弱姒和應兇叔勒率一家輒皆居先謀殺之律在所難免不可以渠子之替服遽議從輕則道臣酌決未免徑先干犯丁五甲母子叔姪打成一片搜出驅往無不合勢爲母替當雖有不泯之本以以幼犯長難逭加功之當律丁次甲當初兇謀雖爲與聞山下行兇旣不隨往比之五甲煞有差等而其母其弟兇獰之擧經營多日爛熳同情則照法重繩斷不可已其餘干連人竝依道臣勘處施行丁大鵬李召史丁五甲等竝令該曹考律稟處地方官全州判官沈鉁大鵬李女同是絕悖一府之人無不指目則身居地方矇不聞知初次査問未能究覈者論以獄體極涉疏忽而旣有拿問嚴繩之命今姑置之刑曹回啓言丁大鵬卽其五寸親也設令厥女有罪可死渠何敢擅自戕殺況於如此至冤之事乃作如此至凶之擧倡率推蹤威喝逼死者卽渠也持器勒勸刮滓納口者亦渠也情節盡露斷案已成各別嚴刑遲晩取招具格啓聞李召史旣是死女之伯母則揆以情理固當救解而乃反脅持其母要受殺女之諾和應凶叔做出灌毒之謀婚路妨礙之說卽其造謀之證案推諉大鵬終無歸一之招嚴訊取服考律處斷丁五甲難免犯長之當律照法勘處干連諸人分輕重勘律之意竝分付道臣李召史所犯旣係極律道臣酌決未免不審請道臣推考敎以按覈之案別無疑端丁大鵬與李女之罪可謂一而二大鵬之以死者五寸叔必欲戕殺而後已者殆甚於李女之以三寸叔母出此凶計大抵丁女無可殺之罪而大鵬李女唱和下手其爲殘忍慘毒罕見於他獄者用法償命以慰死者之冤斷不可已爲先嚴飭道臣親執訊推捧結案以聞事分付五甲隨往男女無非五甲則共坐死律有難彼此不但不可以五甲之所犯稍重獨置之死渠無同力助虐之跡而其所隨往亦由於事勢之不得不然合有一分寬恕之道令道臣與五甲同謀或同往之男女分輕重各別嚴刑酌決道伯推考事依施○京畿監司徐龍輔狀啓以爲果川李忠謙敺打千德浩致死事初檢官果川前縣監李祉源實因以被打致死的實懸錄覆檢官衿川縣監洪景厚懸錄實因與初檢同屍親干載淸載淡載潤等招以爲渠父以載淸願立驛馬位畓打作事往住於廣州樂生李奉世家矣雇奴萬北來傳渠父病重奉世之子又傳渠父之計夜半運屍歸家平明後開屍則左右脇肋膝上足指等傷處狼藉鬢髮傷脫搜驗渠父馬上囊則有渠父手蹟所志草以爲本面李生員處以驛畓打作事往推租石則李哥南班謂以此畓有若傳家之物不問曲直結縛亂打白髮盡削衝口蹴脇末乃艾灸肛門以杵臼木結縛云看證李奉世招以爲德浩以位畓打作事與李生員相詰李家奴子捉去德浩聞其無數責辱問於德浩則以爲忠謙捉到其家結縛拶鬚艾灸肛門驅曳回示于村中云伊後連日呻呤矣往辭亭子村李承旨宅而歸病勢猝重仍爲奄忽云正犯李忠謙招以爲渠父打租於路傍矣千德浩以任意刈食驛畓叱責凌辱故捉來德浩先拶其兩髟賓解其帶而反接之脫其綱巾與笠子令負其背使家奴驅逐念其年老有品秩不忍敺打初欲艾灸肛門矣老父力挽故只令困辱而已元無一毫傷殘之事云干犯私奴福辰招與正犯招同此獄則發告於數十里運屍之後行檢於過八日變動之餘實因終欠端的詞證亦不具備獄情疑亂無如此案忠謙始憾於土地之見夫中怒於醜辱之橫加及夫縱奴捉來宿憤陡發則毒奉猛脚之亂敺交下卽其事勢之所不免而雖以死中求生之計削鬢擬灸結縛亂逐之說不敢全諱則便是半承款而敺打光景無人參看所執而爲證者不過崔萬北依俙之傳說馬上囊疑信之筆跡而已況實因執定不甚明的初檢之所顯著者覆檢則隱幑長廣分寸又極闊大決非拳脚所撞之㾗被打十二日之間租場隣村無遠不到致命前日又爲往來於十許里亭子之村則癃老病風之質重被毒打而果能無難於十餘日徒步乎臣之自初起疑良有以也而不敢以武斷之惡習直歸之於償命之科謹將顚末兼附膚淺之見以俟裁處刑曹回啓言兩檢脈錄終多可疑形㾗之幑硬者變而爲柔軟分寸之狹小者變而爲闊大與法文所論不相符合則不可斷然歸之於被打實因有難取準詞證無可憑驗老病之身若被重打則何能連日看穫囊中狀草有誰參見似此疑端不一而足李忠謙之情節則病惡而以此所犯勒歸償命之科則恐非審克之意請上裁敎以道狀曹啓皆傅生科可謂僉議詢同果川囚李忠謙令道臣減死刑配事分付○全羅監司李書九狀啓以爲全州金官孫敺打李金伊致死事初檢官益山郡守南志彧實因以被打致死懸錄覆檢官泰仁縣監南鶴玄懸錄實因與初檢同屍親私婢順每招以爲往于場巿乘昏歸家則渠夫大段叫痛故問之則答以適往妻兄家矣眞梳廛人金官孫以梳竹之不賣於渠與南原人相詰故渠以爲梳竹之賣不賣惟在物主云則官孫以搗臼木無數亂打云仍爲致命正犯金官孫招以爲眞梳廛人數百名言于渠曰臨陂西浦商賈輩符同李金伊梳竹多數貿去告官禁斷云則李金伊泥醉曰毋論某商豈有禁交易之理乎語甚悖戾而置而不論矣眞梳廛行首申毛捉使渠招致李金伊決笞十度矣聞李金伊叫痛往見則症甚危篤仍爲致命渠不過爲人執杖而已實無犯手之事云干連申毛捉招以爲金官孫捉來李金伊故問其曲折則諸人以爲李金伊符同西浦商賈多貿梳竹使吾輩不得貿取言辭亦甚悖慢諸人使官孫欲爲決笞則李金伊開襟撫胸曰吾於昨日被打於金官孫處方此牽痛云故試見其胸則頗有傷處形色紫赤故以略略警責之意言及諸人則官孫自杖十度云看證李德謙招以爲南原人梳竹渠居間買給於松人不知何許人高聲來喝曰梳竹不得私買之意成出完文而冒禁賣買極爲絕痛梳竹散抛踏破仍加詬辱則今此致死人見此擧措從傍而言曰商賈賣買豈有本廛他商乎云則本府匠人稱號者以爲汝是私奴焉敢乃爾仍以敺踢且以搗臼木屢次敺打云此獄則手犯之跡昭著面質之招明白毒打李金伊之後捉致垂死之人又施笞罰要作日後移禍謀免之計尤極凶狡連加嚴刑期於取服○興陽吳丁用石打魏致用當日致死事初檢官興陽縣監朴宗正實因以被打致死懸錄覆檢官寶城郡守閔琇懸錄實因與初檢同屍親朴召史招以爲渠之夫妻以行乞之人得聞多樂里喪家過祭爲索酒食轉到此村則吳丁用兪大元等許多流乞亦已來到而吳丁用與渠夫相鬪云故出見則兪大元執渠夫頭髻數次打頰吳丁用亦爲足踢臀腿故渠憤咬丁用之臂則丁用以石塊猛打渠夫之頭穿破流血因此致命云正犯吳丁用招以爲昨年冬暮過南西面仙亭村欲爲借宿則主人以爲魏致用去夜來宿偸去苧麻鎌鋤等物不許容接故憤其一魚之混言招致用責之則兪大元在旁聽之責其行事之不美手執致用之頭髻打頰足踢故渠執其髻而勸解則致用之妻肆惡咬手致用又爲突入咬囓故渠欲打其咬人之齒以石打之誤中致用之頭部至於血流仍爲致命到此地頭發明無路云此獄則檢庭所供便同輸款而敢以醉後誤中本無殺心等說漫漶抵賴尤極獰頑連加嚴訊期於得情○和順徐昌命推擠李惡只卽地致死事初檢官和順縣監柳詢實因以被擠墜岸致死懸錄覆檢官同福縣監沈鳳錫懸錄實因與初檢同屍親金召史招以爲渠母李召史寡居守節隣居徐昌命敢生潛奸之計誘說渠母曰雖有夫女順從渠言渠母曰有夫女順從者誰某答以戊尙母吾已和奸戊尙母卽河汗貴之妻也戊尙母得聞此說不問徐昌命而反爲作拏於渠母家渠之家夫李惡只欲爲伸辨與渠母及河哥妻同往昌命家矣渠追後往見則渠夫已墜於昌命家麻田岸下昏窒不省人事竟致殞命聞渠母言則昌命以手急推致此墜岸云于證李召史招以爲河汗貴之夫妻聞有夫女通奸之說不勝憤憤而昌命則家富多族不敢犯手來到渠家無數凌辱使渠壻李惡只捉來徐昌命急速對質故渠壻欲率來昌命蒼黃出去渠亦追去尋覓昌命則昌命隱避於麻田竹林中不爲下來渠壻再三堅請往質則昌命以手急推渠壻之胸轉墜於麻田邊岸下石角之地卽地致命云正犯徐昌命招以爲李召史倡言河汗貴妻私奸之事河哥夫妻不勝憤痛敺打李召史其壻李惡只欲爲渠之妻母辨白言根急來失足自墜於厓下云此獄則家中起鬧難免無限之辱境田間被捉尤是卽境之若客憤氣猝發不顧地形之傾危手勢所及不計人命之生死翻身墜落莫掩推胸之眞贓頭部掀動的係折項之明證更加嚴刑取服償命○順天金召史膝築朴召史經夜致死事初檢官順天府使金翰東以被打致死懸錄覆檢官光陽縣監韓師鎭三檢官樂安郡守李性重懸錄實因與初檢同屍親白萬石招以爲渠卽人吏廳使喚而歸見破沙器一立在於渠家土床下故問其委折於渠妻則答姜訓導妻金召史適置此器於房外爲吾觸破金召史謂以許多沙器盡破於他人之手棄擲於此云或慮因此相爭禁止而來矣聞渠妻與姜必周妻相鬪卽爲出往則渠妻被髮沛臥必周妻扶執衣裳故扶起渠妻使之入房而還來夕時又出去而渠妻不在搜訪之際渠妻避坐金廉致家號泣痛腹曰要避洞中之捉去來坐此家云渠往告作廳則公兄等押送渠夫妻於洞中使之詳査自洞中査問於黃召史以渠妻沛臥姜妻據胸等語往復公兄故渠則還入廳中渠妻忽然致命云看證崔召史招以爲兩女相鬪之際彼此頭髮扶執而朴召史蹶然沛臥金召史據坐胸膛以膝衝舂以手揪髮撲頭于地至於數次云正犯金召史招以爲朴召史堅執渠之頭髮遽然自沛故渠蹶然於其上則朴女之胷膛果爲受觸於渠膝而爲其解手還執朴女之頭髮兩次撲地云此獄則方其朴女之仰顚於地上也金女頭髮猶爲見捽則全身隨仆膝頭相觸勢所必至胸膛兩處之幑赤幑硬所謂要害之傷㾗而長闊幑細似不過如大豆樣而一處則比此尤小果使眞箇猛築㾗損之形現何止於此看證崔女之招亦不可準信以若傷㾗直歸築殺之科恐非審克之道敢陳淺見恭俟稟處刑曹回啓言全州金官孫獄事渠旣乘憤而犯手乃欲設計而掩跡倡爲施罰之論自作執杖之擧情狀尤極兇狡不但實因明的詞案俱備元犯招中殺人之名焉敢發明云者便是承款各別嚴刑斯速取服之意分付興陽吳丁用獄事揮石一打之狀渠旣不敢掩諱則毋論其心之故殺與否如法償命無容更議更口力嚴訊期於輸款之意分付和順徐昌命獄事爭端由渠困辱交至潛匿麻田之僻處却被李漢之追來正到急迫之境乃有推擠之擧李女之目擊丁寧檢招之面質明白則渠雖欲粧撰亦可得乎連爲嚴訊期於取服之意分付敎以全州金官孫興陽吳丁用向死者杵打石打至於致命依回啓更加嚴刑期於得情事分付和順徐昌命用意至兇下手尤毒而看證獨不分明此一款令道臣出意見盤覈如有疑端卽爲論理狀聞事分付又啓言順天金召史獄事道臣跋辭中以傷損之幑小證招之難信歸之可疑付諸惟輕而署月相鬪壓仆搗築皮膚之外損雖幑臟腑之內傷必多朴女致命旣在相鬪後經宿而非緣他故則其死之由於金女不啻灼然矣撲頭撞膝元犯不敢掩諱據腹築胷看證亦甚明白更加嚴刑期於取服之意分付獄案諸招皆言築搗至於打之一字初無所及而檢狀則以被打懸錄實因何等審愼而如是疏忽請當該初覆三檢官竝推考允之敎以勿論傷處之何如不病之人豈有公然殞命之理則朴女之死非金女之所爲乎設使金女之搗築不緊立證乏崔女在焉則歸一之前遽議傅生有乖審克之意分付道臣更査狀聞○江原監司李勉兢狀啓以爲道內殺獄罪人未錄啓者只有二名襄陽府使金孝眞原州判官李協聖別定參覈官細考文案爛熳講確附陳愚見請令該曹稟處○高城張宗甲踢打金亨祚第八日致死事初檢官高城郡守洪樂舜實因以被踢致死懸錄覆檢官杆城郡守金啓濂懸䤸實因與初檢同屍親朱彩仁招以爲渠之異姓八寸金亨祚夜到渠家門前呼之故出見則扶杖而來形色大脫所見奄奄故問其委折則答以動鈴事往于衙前張宗甲家以不給動鈴彼此相詰宗甲履項足打至於此境云張宗甲招以爲金亨祚以動鈴來到故還上不納之前有難先給從後更來之意從容說道而已初無敺打之事云終始發明此獄則脊背右肋檢狀之傷㾗明的履項足踢屍親之發告丁寧宗甲有勢官吏亨祚無依賤人也醉後悖口不分高低則憤頭毒踢易致緊猛此所以兩檢官之執其㾗損懸以正犯而宗甲之足踢光景初無干證之參見亨祚之臨死一言只憑屍親之傳聞眞贓終未捉得而硬定疑似之案或有欠於審愼之義此所以前道臣謂無詞證換以被告以事理言之亨祚之被踢在於初三日而差過五六日之久往返七十里之遠張太卜之當初使役旣無稱病之事尹長命之中路逢著不見病楚之色伊日被踢若或緊重雖欲强力其勢末由且以金三伊頻飮冷水之供崔武辰金女傳染之說觀之似是熱病若以被踢一款必欲甘心於宗甲則數日痛臥之時豈無一言及於太卜之夫妻乎況兩檢傷處不曰堅硬而皆云幑硬則初不深重蓋可推知今謂之被踢後染病致死則可也直驅之宗甲踢殺則終有所未安似此罪囚合施惟輕之典○金城李昌必敺打其妻池召史當日致死事初檢官金城前縣令朴英源實因以折項致死懸錄覆檢官淮陽前府使鄭景祚懸錄實因與初檢同屍親池以乭招以爲聞渠女溺死往問其致死之由於渠壻李昌必則答以渠妻常以渠母改夫失行慢侮以幼兒襁褓洗踏事仍起爭詰向渠母言辭不恭故數次打頰矣仍卽溺死於汲水氷穴云池召史媤母梁召史招以爲池召史以乳兒被糞襁褓洗滌之水灌於食器故渠曰何用淨器云則渠婦答語不恭故叱責之際渠子數次打頰渠婦出外久不來故與渠子及池以貴追尋雪跡轉到汲水處以杖撼水則果爲溺死李昌必招與梁召史招同干連池以貴招以爲聞李昌必家相鬪之聲卽往昌必家則渠之八寸妹池召史哭於房中昌必謂渠曰爲婦而不恭其姑萬萬憤痛數次打頰云歸後昌必之母來言俄者相鬪之婦忽無去處推尋雪跡到井穴之邊同往推尋云故同往井邊昌必使渠以長木揮手果有所礙昌必曳出頭髮則果是池召史也渠謂昌必曰今此如缸氷穴豈有溺死之理汝必打殺池召史無掩其跡云則昌必答曰仇讎當前我死之外無可奈何云此獄則項頸拗折脊背堅硬而委身仆地之狀明有看證則手勢之猛毒毫無可疑納屍氷穴假作自溺吾將死矣之說卽渠斷案而婦道不恭勃磎之暴至逼其母之所短則爲人子者乘憤捽曳信手撞打此實常情之所不容已者設或不幸致斃不害爲邂逅之歸而一瓢僅容之穴數尺不盈之水初非生人可死之地則可見其欲巧反拙畢露眞贓方其束縛負往戛摔捲納之時想像光景實是人所不忍當初殺心之有無非所可論其在敦俗之道合施償命之律依前同推期於取服恐不可已刑曹回啓言張宗甲獄事屍帳傷處旣在要害兩檢實因皆是被踢而今此屍帳中脊背傷損最係要害實因被踢卽指此處而其圍圓初檢則爲二尺九寸覆檢則爲三尺一寸凡被踢圍圓不踰尺許而今至於三尺安有一足之㾗乃至三尺之圍乎此則法文常理之所無也若非傷處之錯執必是實因之誤錄屍體脊背卽其停泊處故最先變動法文所論也三尺之長殆遍全背則安知非錯看變動之色指爲傷損之㾗耶此一款先爲覈得然後方可論成獄與否其時兩檢官皆方在任分付道臣發關詳問傷處與實因相違委折詳細論報後道臣具意見登聞以爲覆啓之地檢狀中被踢二字似不襯合死者之言旣謂履項足打則可知其仆身於地以足築之也檢狀之不曰築而曰踢者必是不審各人供招亦多可疑所謂使喚之事則七十里之遠程十一月之短晷使此病者今日晩往明日早還云者全不近理所謂時氣之說則此疾自有日限八日朝始痛九日夜暴殞云者亦不成說亦令一一更覈論理馳啓之意分付當該兩檢官竝推考李昌必獄事當初起鬧之端實由池女不恭之習常時誶語每逼其姑之隱慝伊日反唇不從厥夫之責論則爲其夫者不勝憤怒之心至有捽打之擧自是當然底事也律文有曰妻妾敺罵夫之父母而夫擅殺者杖一百昌必之罪亦不當至於償命而第其致殞之後乃爲掩跡之計假作自溺便是再死原初事端非無可恕末梢罪犯實係罔赦請連爲同推其假作自溺情節嚴訊取服之意分付道臣敎以高城張宗甲脊背㾗損旣過三尺則卿等之起疑於或非足踢者亦似然矣依回啓更査後稟處檢官請推事依施金城李昌必厥女果有不恭於夫道之罪則爲厥女之夫者乘憤毒打不是異事但下手太猛以致戕殺而假作溺水之狀究厥情狀雖極痛惡律無當償之證情有可原之端分付道臣各別嚴刑考律勘放